**NOTĂ INFORMATIVĂ
privind necesitatea elaborării proiectului de Hotărâre de Guvern** **pentru aprobarea proiectului de lege privind atragerea împrumutului de stat extern,**

**prin intermediul mecanismului extins de creditare (ECF)**

**din partea Fondului Monetar Internațional Republicii Moldova**

|  |
| --- |
| **Denumirea autorului și, după caz, a participanților la elaborarea proiectului** |
| Proiectul Hotărârii de Guvern pentru aprobarea proiectului de lege privind atragerea împrumutului de stat extern, prin intermediul mecanismului extins de creditare (ECF) din partea Fondului Monetar Internațional Republicii Moldova a fost elaborat de către Ministerul Finanțelor. |
| **Condițiile ce au impus elaborarea proiectului de act normativ și finalitățile urmărite** |
| Proiectul Hotărârii Guvernului pentru aprobarea proiectului de lege privind atragerea împrumutului de stat extern, prin intermediul mecanismului extins de creditare (ECF), din partea Fondului Monetar Internațional Republicii Moldova a fost elaborat în conformitate cu art. 26 din Legea nr. 419/2006 cu privire la datoria sectorului public, garanţiile de stat şi recreditarea de stat și ca urmare a aprobării la data de 20 decembrie 2021 de către Consiliul de directori executivi al FMI a unui nou Program de reforme economice în valoare de 400,0 mil. DST, care va fi susținut printr-un acord pe 3 ani, finanțat în baza Mecanismului extins de creditare (ECF) și Mecanismului de finanțare extinsă (EFF).Totodată, ținând cont că conform graficului de debursare și mesajului SWIFT primit de la FMI, prima tranșă urmează a fi debursată în decembrie curent, Hotărârea de Guvern pentru aprobarea proiectului de lege privind atragerea împrumutului de stat extern, prin intermediul mecanismului de finanțare extinsă (EFF) din partea Fondului Monetar Internațional Republicii Moldova urmează să intre în vigoare la data publicării în Monitorul Oficial al Republicii Moldova. |
| **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Actul normativ nu are drept scop armonizarea legislației naționale cu legislația Uniunii Europene. |
| **Principalele prevederi ale proiectului și evidențierea elementelor noi** |
| Republica Moldova va beneficia de 400,0 mil. DST, prin intermediul mecanismului extins de creditare (ECF), în sumă de 133,3 mil. DST și prin intermediul mecanismului de finanțare extinsă (EFF), în sumă de 266,7 mil. DST. Noul Program, susținut prin mecanismele de finanțare ECF și EFF, va facilita redresarea economică prin promovarea unui set adecvat de politici și va permite avansarea reformelor instituționale și de guvernanță pe termen lung menite să restabilească rezervele necesare pentru impulsionarea unei creșteri rapide, cuprinzătoare și durabile a veniturilor. Reformele-cheie țin de domeniile incluse în cadrul de guvernanță definit de FMI, inclusiv în ceea ce privește consolidarea transparenței și responsabilizării, îmbunătățirea previzibilității politicilor publice, consolidarea instituțiilor financiare, asigurarea dereglementării și încurajarea concurenței.Împrumutul va fi utilizat pentru finanțarea necesităților bugetului. Cheltuielile prioritare vor include cheltuielile pentru drumuri, sectorul energetic și aprovizionarea cu apă, dar și investiții eficiente în sănătate, educație și crearea locurilor de muncă noi. |
| **Fundamentarea economico-financiară** |
| Împrumutul ce urmează a fi acordat de Fondul Monetar Internațional, prin intermediul mecanismului extins de creditare (ECF), în sumă de 133,3 mil. DST, va fi rambursat în 10 tranșe egale, după expirarea a 5,5 ani de la fiecare tragere efectuată din contul împrumutului. Maturitatea este 10 ani. Dobânda pentru împrumutul în cauză se stabilește la fiecare 2 ani și va constitui 0% până în anul 2023. |
| **Modul de încorporare a actului în cadrul normativ în vigoare** |
| În cadrul noului Program cu FMI, de către Republica Moldova urmează a fi întreprinse acțiuni în vederea adoptării și amendării actelor normative relevante în domeniul anticorupție și statului de drept, guvernanței fiscale, supravegherii sectorului financiar. |
| **Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, anunțul privind inițierea procesului de elaborare a proiectului Hotărârii Guvernului privind modificarea unor acte normative, este plasat pe pagina oficială a Ministerului Finanțelor, la compartimentul Transparența decizională/Consultări publice și va asigura avizarea acestuia de către instituțiile interesate.În conformitate cu prevederile Regulamentului Guvernului, aprobat prin Hotărârea Guvernului nr. 610/2018, prezentul proiect urmează a fi transmis spre avizare Ministerului Justiției, Ministerul Economiei și Banca Națională a Moldovei. |
| **Constatările expertizei anticorupție** |
| Proiectul menționat mai sus nu este supus expertizei anticorupție. |
| Constatările expertizei juridice |
| Proiectul urmează a fi expertizat de Ministerul Justiției, obiecțiile și propunerile vor fi expuse în sinteza obiecțiilor și propunerilor/recomandărilor la proiectul de hotărâre. |

**MINISTRU Dumitru BUDIANSCHI**